SK Úradný vestník Európskej únie C 193/22

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2011/C 193/11

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„BÉA DU ROUSSILLON“

ES č.: FR-PDO-0005-0548-30.03.2006

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Institut national de l’origine et de la qualité (INAO) Adresa: 51 rue d’Anjou 75008 Paris FRANCE Tel. +33 153898000 Fax +33 142255797 e-mail: info@inao.gouv.fr

2. Skupina:

Názov: Syndicat de défense de la pomme de terre primeur du Roussillon Adresa: Marché de Gros 66200 Elne FRANCE Tel. +33 468359768 Fax +33 468228695 e-mail: — Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.6. Ovocie, zelenina a obilniny v pôvodnom stave alebo spracované

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov:

„Béa du Roussillon“

4.2. Opis:

„Béa du Roussillon“ sú skoré zemiaky, teda zbierané pred dosiahnutím úplnej zrelosti, predávané v čerstvom stave.

Pochádzajú výlučne z odrody Béa.

Zemiak „Béa du Roussillon“ má oblý, podlhovastý tvar, je plochý a pravidelný. Šupka je lesklá a hladká, svetložltej farby a jemná, vďaka čomu vyzerá tenká, nie však šupinatá. Dužina má bledožltú farbu. Z hľadiska chute má intenzívnu príchuť skorej zeleniny. Na jazyku sa vyznačuje sladkastou chuťou a intenzívnou príchuťou skorej zeleniny (artičoky, hrášok, bôby). Dužina má v ústach sa rozplývajúcu konzistenciu.

„Béa du Roussillon“ sa vyznačuje veľkosťou 17 mm až 65 mm s obsahom sušiny do 20 % v čase balenia.

Zemiaky sa uvádzajú na trh pod označením pôvodu „Béa du Roussillon“ od 1. mája do 31. júla po zbere.

4.3. Zemepisná oblasť:

Predklíčenie, pestovanie, pranie, triedenie a balenie zemiakov sa uskutočňuje v zemepisnej oblasti výroby, ktorá zahŕňa územie týchto obcí v oblasti Roussillonskej planiny (departmán Východné Pyreneje): Alénya, Argelès-sur-Mer, Baho, Bompas, Canet, Corneilla-la-Rivière, Elne, Latour-Bas-Elne, Le Soler, Ortaffa, Palau-del-Vidre, Perpignan, Pezilla-la-Rivière, Pia, Saint-Cyprien, Saint-Estève, Sainte-Marie, Saleilles, Théza, Torreilles, Villelongue-de-la-Salanque, Villeneuve-de-la-Rivière.

Zemepisná oblasť sa vyznačuje najmä typickým stredomorským podnebím, polohou na mladších štvrtohorných terasových naplaveninách s priepustným podložím a v osobitnom prostredí, ktoré vytvoril človek.

Zemiaky sa zberajú v zemepisnej oblasti výroby, v oblasti vymedzenej parcelou alebo časťou parcely tak, ako ju schválil národný výbor pre poľnohospodárske výrobky Institut National de l'Origine et de la Qualité na zasadnutí 19. mája 2005.

Predstavuje plochu s rozlohou 5 500 hektárov na území 22 obcí v zemepisnej oblasti označenia pôvodu „Béa du Roussillon“.

Takto vymedzená parcela je vyznačená na katastrálnych mapách uložených na obecných úradoch daných obcí.

4.4. Dôkaz o pôvode:

Zemiaky „Béa du Roussillon“ podliehajú sledovaniu a kontrole od parcely až po konečný výrobok.

Všetky hospodárske subjekty (pestovatelia, prevádzky na pranie a triedenie a baliarne), ako aj ich výrobné prostriedky, ktoré ovplyvňujú výrobné podmienky výrobku s označením pôvodu, podliehajú identifikácii. Hospodárske subjekty musia najneskôr do 1. novembra v roku, keď prvýkrát žiadajú o povolenie používať označenie pôvodu, podpísať vyhlásenie o identifikácii. Vysledovateľnosť výrobku zaručujú vedenie zoznamov (skladové hospodárstvo, pestovateľská kniha) a vyhlásenia, ktoré obsahujú záznamy o každom pohybe výrobku a realizovaných úkonoch.

Každý hospodársky subjekt, ktorý nechce použiť všetky svoje výrobné prostriedky alebo ich časť na výrobu výrobku s chránených označením pôvodu, musí podpísať vyhlásenie o úmysle nepoužiť dané výrobné prostriedky na výrobu výrobku s chránených označením, ktoré musí zaslať najneskôr do 1. mája roku výsadby skupine.

Každoročne na konci obdobia zberu každý pestovateľ urobí vyhlásenie o úrode, ktoré odovzdá najneskôr do 31. augusta roku zberu skupine. Prevádzkovatelia vykonávajúci zber, triedenie a balenie zasielajú skupine súhrnné vyhlásenie o predaji najneskôr do 31. augusta roku zberu.

Súčasťou tohto postupu je aj analytický a organoleptický rozbor, vykonávaný metódou odberu vzoriek, ktorý umožňuje uistiť sa o kvalite a typických vlastnostiach výrobku. Tento rozbor sa vykonáva na šaržách zabalených skorých zemiakov alebo pripravených na zabalenie.

4.5. Spôsob výroby:

Všetky úkony týkajúce sa pestovania, prania, triedenia a balenia musia sa musia uskutočňovať vo vymedzenej zemepisnej oblasti.

Pestovateľské postupy, ako aj pranie, triedenie a balenie, musia smerovať k získaniu a zachovaniu charakteristického aspektu skorých zemiakov, teda vzhľadu so šupinatou, nie však ošúpanou šupkou.

Certifikované sadivo odrody Béa sa ukladá na predklíčenie do perforovaných debničiek vo svetlých a vetraných skleníkoch alebo fóliovníkoch od konca decembra – začiatku januára na 4 až 12 týždňov.

Sadenice sa vysádzajú do vyvýšených záhonov do nepokrytej alebo slamou pokrytej pôdy, pričom výsadba sa robí medzi 25. januárom a 20. aprílom. Sadenice sa sadia ručne.

Hustota výsadby sadeníc veľkosti 28 až 35 mm sa pohybuje medzi 60 000 až 78 000 sadeníc na hektár. V takom prípade je vzdialenosť radov 70 až 80 cm a vzdialenosť v rade 17 až 20 cm.

Hustota výsadby sadeníc veľkosti nad 35 mm sa pohybuje medzi 42 000 až 53 000 sadeníc na hektár. V takom prípade je vzdialenosť radov 70 až 80 cm a vzdialenosť v rade 25 až 32 cm.

Pestovanie v skleníku alebo fóliovníku je zakázané. Dovolené je len dočasné zakrytie na ochranu proti mrazu a vetru.

Zavlažovanie prostredníctvom zavlažovacích kanálov, rozprašovaním alebo nasmerovaným zavlažovaním je povolené od štádia 100 % vzklíčenia úrody až do ôsmeho dňa pred zberom. Príliš suchú pôdu možno zaliať v predvečer alebo aj v deň zberu.

Rozprašovanie minerálnych alebo organických hnojív je zakázané.

Použitie chemických herbicídov je povolené (pri aplikácii polovičných dávok, ak je pôda pokrytá slamou).

Dĺžka výrobného cyklu je najviac 100 dní. Odstraňovanie vňate pred zberom je zakázané. Povolené je len drvenie vňate v deň zberu. Zber na parcele začína vtedy, keď 70 % hľúz dorastie do veľkosti 28 až 55 mm. Zber sa vykonáva ručne alebo zberačmi spĺňajúcimi prísne vymedzené kritériá, ktorých cieľom je zachovať celistvosť zemiakov a najmä obmedziť nárazy a pády. Zemiaky sa ručne ukladajú do debničiek s maximálnym obsahom 30 kg a ešte v deň zberu sú dopravené do zberných prevádzok na pranie, triedenie a balenie.

Maximálny povolený výnos je 30 ton netto hmotnosti na hektár.

Pranie, triedenie a balenie sa musia vykonávať vo výrobnej oblasti zemiaku „Béa du Roussillon“ v snahe zachovať kvalitu a typické vlastnosti tejto čerstvej a chúlostivej zeleniny, citlivej najmä na nárazy a svetlo (popáleniny od slnka, rýchle zelenanie). Preto sa predovšetkým v záujme zachovania vzhľadu šupinatej, nie však ošúpanej šupkou zemiaka „Béa du Roussillon“ vykonáva jeho balenie do 24 hodín od zberu. To znamená, že aj úkony, ktoré mu predchádzajú, pranie a triedenie, sa musia vykonávať v obmedzenej lehote. Pranie hľúz priamo na poli je zakázané. Úkony prania, triedenia a balenia vyžadujú miestne know-how, ktoré spočíva v používaní strojov (pranie, triedenie a balenie) prispôsobených na spracovanie tejto plodiny; ich cieľom je zabrániť jej doudieraniu. Počas celého postupu preto nedochádza k pádom hľúz z výšky nad 50 cm. Pri každom páde z výšky nad 30 cm hľuzy zachytávajú lapače alebo padajú na pružný podklad.

V závere triedenia majú hľuzy „Béa du Roussillon“ tieto typické vlastnosti:

— sú celé, teda nedošlo k odstráneniu žiadnej časti hľúz alebo k zásahu, ktorý by poškodil ich celistvosť,

— sú zdravé,

— sú pevné,

— nie sú prasknuté, to znamená, že nevykazujú praskliny spôsobené rastom,

— sú celkom čisté, zbavené viditeľných cudzích látok, najmä prilepenej zeminy,

— nie sú poškodené teplom alebo mrazom,

— nemajú zelené sfarbenie,

— nemajú žiadne vážne vnútorné poškodenia,

— nejavia známky nezvyčajnej vonkajšej vlhkosti,

— nemajú neprirodzenú vôňu a/alebo chuť.

Okrem toho, že vďaka postupu balenia v zemepisnej oblasti sa zachovávajú kvalitu a typické vlastnosti výrobku, zároveň sa zvyšujú možnosti vysledovateľnosti výrobku.

Balenie: Zemiaky „Béa du Roussillon“ sa musia baliť do pevných obalov s maximálnou hmotnosťou obsahu 15 kilogramov. Na každý obal je umiestnený prvok, ktorého celistvosť sa naruší pri uvedení do predaja konečnému spotrebiteľovi, čo tiež uľahčuje sledovanie výrobku. Zemiaky sú balené podľa veľkosti takto:

— od 17 do 28 mm sa hľuzy môžu predávať pod názvom „grenaille“,

— od 28 do 65 mm.

Predaj: Zemiaky s označením pôvodu „Béa du Roussillon“ sa uvádzajú do predaja v roku ich zberu od 1. mája do 31. júla vrátane.

4.6. Spojenie:

Vďaka systému zavlažovania, ktorý vytvorili Vizigóti, a zúrodneniu a vysušeniu rybníkov Maurmi sa v oblasti Roussillon čoskoro rozvinuli tzv. „hortas“ (záhrady).

Zemiaky, ktoré sa v oblasti udomácnili v 18. storočí, pokrývajú od roku 1855 plochu s rozlohou 500 ha.

Odroda Béa sa na území priaznivom na pestovanie skorých plodín vďaka stredomorskému polosuchému podnebiu presadila hneď po jej zapísaní do katalógu odrôd v roku 1954. V súčasnosti sa táto skorá odroda pestuje iba v tomto regióne (t. j. Francúzsko, Taliansko a Španielsko spolu).

Pôdy využívané na pestovanie „Béa du Roussillon“ sú ľahko rozoznateľné. Sú to aluviálne pôdy pokrývajúce štrkovité terasy. Sú málo pozmenené, hlboké, priepustné, ílovité alebo piesočnaté, veľmi sypké a porézne. Sú bez kameňov a štrku, čo umožňuje rovnomerný rast hľúz.

Pôsobením pôdy v spojení s klimatickými podmienkami získava „Béa du Roussillon“ svoje osobitné vizuálne vlastnosti: hľuza je podlhovastá, plochá, hladká, svetložltá a lesklá. Jednoznačne sa preukázalo, že v pôdach odlišnej štruktúry boli vlastnosti veľmi rozdielne (hľuza drsnejšia, okrúhlejšia).

„Béa du Roussillon“ sa pestuje v typickom polosuchom stredomorskom podnebí s veľmi výrazným obdobím sucha. Priemerná teplota sa pohybuje od 15 do 16 °C s veľmi teplými letami a v priemere s 2 530 hodinami slnečného svitu ročne. Úhrn zrážok je obyčajne nízky, 550 až 650 mm, avšak s výraznými rozdielmi medzi jednotlivými rokmi, a často so zrážkami búrkového charakteru.

Spolupôsobenie prírodných podmienok, ako mimoriadne vysoký počet hodín slnečného svitu, mierna zima a horúce leto zmierňované blízkosťou mora, umožňuje rovnomerný vývoj sadeníc, priaznivý na súmerný rast hľúz.

Vietor „tramontana“, ktorý v oblasti Roussillon fúka každý tretí deň, často veľmi silno, by mohol mať nepriaznivý vplyv. No naopak, má priaznivý účinky na plodinu, pretože jeho pôsobenie bráni vzniku hubovitých chorôb, ktoré spôsobujú deformácie pravidelného a jednotného tvaru a charakteru zemiaku „Béa du Roussillon“. Okrem toho človek so svojím know-how našiel spôsob, ako obmedziť jeho pôsobenie: hustá výsadba je schopnejšia odolávať priamemu vplyvu (lámaniu stoniek) a živé ploty vysadené na veľmi rozkúskovanej parcele slúžia ako vetrolam. V počiatočnom štádiu rastu sú totiž klíčky veľmi krehké, aj keď táto odroda, keď je už dobre zakorenená, lepšie odoláva vetru vďaka silným stonkám a listom odolnejším voči treniu.

Ráz krajiny s malými parcelami, vysokými živými plotmi a starým zavlažovacím a odvodňovacím systémom je veľmi špecifický. Táto krajina nie je síce nemenná, ale zmeny sú veľmi pomalé a opatrné. Jej rozpad by znamenal koniec pestovania „Béa du Roussillon“.

Z hľadiska pestovania je predklíčenie podstatnou fázou na zachovanie a rast klíčkov vo veľkom počte. Výsadba sa robí ručne, pričom hustota vyplýva z množstva klíčkov. Vysoká hustota výsadby má aj funkciu ochrany proti vplyvom vetra. Doteraz využívané zavlažovanie systémom zavlažovacích kanálov ustupuje hospodárnejšiemu zavlažovaniu rozprašovaním.

Know-how pestovateľov sa prejavuje aj pri zbere. Pestovatelia totiž vyvinuli zberače prispôsobené chúlostivej odrode Béa, ktoré vyberú zemiak aj s vrstvou zeminy, v protiklade ku klasickým zberačom, ktorých cieľom je odstrániť čo najviac zeminy bez ohľadu na hľuzu.

Tento spôsob zberu umožňuje chrániť chúlostivú hľuzu s veľmi tenkou šupkou pred nárazmi. Zberače pracujú veľmi pomaly a vyžadujú značnú pracovnú silu, pretože každá hľuza je následne ručne uložená do debničky.

Pri praní, triedení a balení sú hľuzy rovnako chránené pred nárazmi pri páde z obmedzenej výšky pomocou plastových alebo gumených žľabov a lapačov. V snahe zachovať ich celistvosť sa hľuzy nebalia do klasických vrecúšok alebo sieťok, ale do pevných obalov s hmotnosťou obsahu, ktorá nemôže presahovať 15 kg.

Analytické, vizuálne a chuťové vlastnosti „Béa du Roussillon“ sú späté s územím výroby a know-how pestovateľov. Zmyslové analýzy, ktoré sa vykonali v rokoch 1995 až 2004, tak jednoznačne preukázali, že na jednej strane sa špecifické vlastnosti zemiaku „Béa du Roussillon“ časom nezmenili a na strane druhej, že táto odroda vypestovaná inde nemala rovnaké vlastnosti. Z vizuálneho hľadiska sú hľuzy hrubšie, okrúhlejšie, na vzhľad drsnejšie, tmavšej žltej farby. Príchuť skorej zeleniny chýba alebo je omnoho menej intenzívna, v protiklade s prevládajúcou chuťou a vôňou údenia a pálenia.

Maximálny obsah sušiny v „Béa du Roussillon“ sa môže zdať pomerne vysoký v porovnaní s odrodami zemiakov ostatných oblastí produkcie, ovplyvňujú ho však viaceré činitele: predovšetkým stredomorské podnebie s nízkym úhrnom zrážok, vysokým počtom slnečných dní do roka (najmä na jar, v čase rastu hľúz a v lete, v čase dozrievania), striedanie dažďov (typické daždivé obdobie často s hojnými zrážkami sa vyskytujú na jar) s mimoriadne slnečnými dňami, vysoké teploty a dĺžka cyklu. Ako sa sezóna blíži k vrcholu a rovnako v prípade cyklov v trvaní okolo 100 dní, sa obsah sušiny zvyšuje a blíži sa k 20 % bez vplyvu na kvalitu výrobku.

Po prekročení tohto prahu však šupka hrubne a zemiak stráca svoj aspekt skorej zeleniny. Zmyslové analýzy totiž preukázali, že vlastnosti odrody „Béa du Roussillon“ sú nemenné a zachovávajú sa pri obsahu sušiny nižšom ako 20 % (najmä pokiaľ ide o konzistenciu dužiny, ktorá sa v ústach rozplýva, a príchuť skorej zeleniny).

Súhrn týchto zložiek predstavujúcich pôsobenie pôdy, podnebia a ľudského know-how prispel k povesti „Béa du Roussillon“. Táto povesť má pevný základ tak medzi odborníkmi, ako aj medzi spotrebiteľmi. Odroda „Béa du Roussillon“ je na trhu očakávaná a hneď po uvedení do predaja získava náskok pred ostatnými miestnymi skorými odrodami.

V mnohých článkoch miestnej, regionálnej a vnútroštátnej tlače tak možno nájsť od polovice 50. rokov 20. storočia až do súčasnosti zmienky o tomto typickom výrobku úzko spätom s oblasťou jeho výroby.

4.7. Kontrolný orgán:

Názov: Institut national de l’origine et de la qualité (INAO) Adresa: 51 rue d’Anjou 75008 Paris FRANCE Tel. +33 153898000 Fax +33 142255797 e-mail: info@inao.gouv.fr

Názov: DGCCRF Adresa: 59 boulevard Vincent Auriol 75703 Paris Cedex 13 FRANCE Tel. +33 144871717 Fax +33 144973037 e-mail: —

4.8. Označovanie:

Okrem povinných údajov stanovených predpismi o označovaní a obchodnej úprave potravín obsahuje etiketa na každom jednotkovom balení skorých zemiakov, na ktoré sa vzťahuje označenie pôvodu „Béa du Roussillon“, tieto údaje:

— názov označenia pôvodu „Béa du Roussillon“ vyznačený písmom, ktorého veľkosť zodpovedá minimálne veľkosti najväčšieho písma na etikete,

— od zápisu do registra EÚ údaj „chránené označenie pôvodu“ alebo „CHOP“,

— od zápisu do registra EÚ logo Európskej únie CHOP.

(1) Ú. v. EÚ L 93, 31.3.2006, s. 12.